Diari Oficial de la Generalitat Valenciana


Sumari del DOGV 6648, del 10-11-2011 (2011/11127)

RESOLUCIÓ de 8 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Generalitat i l'Institut Nacional d'Administració Pública per a la promoció del coneiximent del valencià entre els funcionaris de l'administració General de l'Estat a la Comunitat Valenciana durant l'any 2011.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6648

Data del DOGV
:   10-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11394


Data del document
:   08-11-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 8 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Generalitat i l'Institut Nacional d'Administració Pública per a la promoció del coneiximent del valencià entre els funcionaris de l'administració General de l'Estat a la Comunitat Valenciana durant l'any 2011. [2011/11243]  
  
La Generalitat i l'Institut Nacional d'Administració Pública han subscrit, després de la tramitació prèvia reglamentària, el 26 de setembre de 2011, el conveni de col·laboració per a la promoció del coneiximent del valencià entre els funcionaris de l'administració General de l'Estat a la Comunitat Valenciana durant l'any 2011.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1039/2011, i que figura com a annex d'esta resolució.  
  
València, 8 de novembre de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
  
Conveni de col·laboració entre la Generalitat i l'Institut Nacional d'Administració Pública per a la promoció del coneixement del valencià entre els funcionaris de l'administració General de l'Estat a la Comunitat Valenciana durant l'any 2011  
  
Madrid, 26 de setembre de 2011  
  
Reunits  
  
D'una part, Lola Johnson Sastre, consellera de Turisme, Cultura i Esport de la Generalitat, nomenada pel Decret 6/2011, de 21 de juny, del president de la Generalitat (DOCV núm. 6549 de 22.06.2011) i facultada per a firmar este conveni per Acord del Consell de la Generalitat del dia 23 de setembre de 2011, pel que disposen l'article 21.f) de la Llei 5/1983, del Consell, i l'article 2 del Decret 20/1983, de 8 de febrer, pel qual es regula el Registre de Convenis, i perquè se'n deriven obligacions econòmiques a càrrec dels pressupostos de la Generalitat, de conformitat amb l'article 54 bis del text refós de la Llei d'Hisenda Pública.  
  
D'una altra part, Ángel Manuel Moreno Molina, director de l'Institut Nacional d'Administració Pública, nomenat per Resolució de 25 de novembre de 2010, de la Secretaria d'Estat per a la Funció Pública (BOE núm. 291 de 2.12.2010) i facultat per a este acte per la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, i d'acord amb el que establix l'article 6.2.f) del Reial Decret 464/2011, d'1 d'abril, pel qual s'aprova l'Estatut de l'INAP.  
  
Les dos parts es reconeixen recíprocament la competència per a subscriure el conveni, i a este efecte  
  
Exposen  
  
1. Que correspon a l'Institut Nacional d'Administració Pública (INAP) la coordinació, selecció, formació i perfeccionament dels funcionaris de l'administració de l'Estat, i les funcions de col·laboració i cooperació amb els centres que tinguen atribuïdes estes competències en les diferents administracions públiques.  
2. Que correspon a la Conselleria de Turisme, Cultura i Esport de la Generalitat impulsar l'ús del valencià en les administracions públiques, assessorar-les en tot el que es referix a l'ús del valencià i en la formació i el perfeccionament del seu personal en matèria lingüística, i dirigir i fer cursos i activitats per a estendre els coneixements del valencià.  
  
3. Que, a l'empara d'estes competències, el 28 de desembre de 1995 es va subscriure un conveni marc de cooperació entre l'INAP i la Generalitat per a col·laborar en el foment de l'aprenentatge del valencià, vigent fins al 31 de desembre de 1997 i prorrogat automàticament fins al 31 de desembre de 2011, ja que no ha sigut denunciat expressament per cap de les parts, d'acord amb el que preveu la clàusula sexta del conveni.  
4. Que, la clàusula tercera del dit conveni de cooperació establix que les aportacions de cada una de les institucions que firmen el conveni per al finançament dels cursos de valencià, adreçats al personal al servici de l'administració General de l'Estat a la Comunitat Valenciana, es fixaran anualment per un acord que se subscriuria en desplegament del conveni esmentat.  
5. Que, segons el programa anual d'activitats presentat per la Comissió constituïda de conformitat amb la clàusula quinta del conveni, les dos institucions aproven la realització de cursos de promoció dels coneixements del valencià per al personal al servici de l'administració General de l'Estat a la Comunitat Valenciana durant l'any 2011.  
  
6. Que, tenint en compte el procediment previst en l'Orde TAP/3351/2010, de 22 de desembre, per la qual s'aproven les bases reguladores de concessió de subvencions destinades a la financiació de plans de formació en el marc de l'Acord de Formació per a l'Ocupació de les Administracions Públiques, el 17 de març de 2011, la Comissió General per a la Formació Contínua va aprovar el Pla de Formació Interadministratiu d'Idiomes de l'administració General de l'Estat, que conté les accions formatives per a fomentar el coneixement de les llengües cooficials en els funcionaris de l'administració General de l'Estat destinats en dependències situades en territori de les comunitats autònomes que tenen cooficialitat lingüística.  
  
Per tot el que s'ha exposat, les dos institucions acorden subscriure el present conveni de col·laboració de conformitat amb les següents:  
  
  
Clàusules  
  
Primera. Objecte  
Este conveni té per objecte regular la col·laboració de les parts per a formar i capacitar en idioma valencià el personal de l'administració General de l'Estat que presta servici en l'àmbit territorial de la Comunitat Valenciana durant l'any 2011.  
  
Segona. Activitats que s'han de realitzar  
Per a aconseguir l'objectiu del conveni es duran a terme almenys 50 accions formatives, que hauran de tindre una participació mínima de 800 alumnes i que representaran la impartició mínima de 3.000 hores lectives.  
  
Tercera. Obligacions assumides per les parts  
La Conselleria de Turisme, Cultura i Esport de la Generalitat, per mitjà de la Direcció General de Patrimoni Cultural, s'encarregarà d'organitzar els cursos i aportarà els recursos humans, materials i tècnics necessaris per a impartir-los.  
L'INAP col·laborarà en el disseny, la programació i la divulgació de les accions concretes que s'hi duran a terme i en la selecció de les persones que participaran en cada una de les accions.  
  
Quarta. Finançament  
L'import màxim estimat per a realitzar les activitats formatives indicades és de 159.067,99 euros, que serà finançat de la manera següent:  
  
- La Conselleria Turisme, Cultura i Esport aportarà 70.308,05 euros (el 44,2% de l'import total), a càrrec de la partida pressupostària 35.77.25.790.20.4 del pressupost vigent de la Generalitat de la Comunitat Valenciana.   
- L'INAP aportarà 88.759,94 euros (és a dir, el 55,8%), a càrrec del subconcepte 226.04 del seu pressupost de gastos vigent. Este import serà transferit a la Generalitat (compte núm. 1147.3915.69.6145382783 del Banc d'Espanya), una vegada realitzades les activitats formatives.  
  
Quinta. Justificació dels gastos  
La Conselleria de Turisme, Cultura i Esport gestionarà els gastos de contractació de servicis i d'adquisició de materials per a la realització dels cursos; a més, es compromet a gestionar directament les activitats formatives assenyalades. Els pagos s'efectuaran prèvia justificació dels gastos corresponents.  
La Conselleria de Turisme, Cultura i Esport presentarà a l'INAP, abans del 31 de gener de 2012, una memòria justificativa que descriurà les activitats realitzades en el marc d'este conveni, amb el desglossament de cada un dels gastos executats d'acord amb el que preveu l'article 13 de l'Orde TAP/3351/2010, de 22 de desembre,, per la qual s'establixen les bases reguladores de concessió de subvencions destinades a la financiació de plans de formació en el marc de l'Acord de Formació per a l'Ocupació de les Administracions Públiques. L'INAP, la Intervenció General de l'administració de l'Estat o el Tribunal de Comptes, en l'exercici de les funcions de control que tenen atribuïdes, podran requerir tots o una part dels justificants dels gastos mencionats o, si és el cas, l'informe emés per la intervenció o òrgan de control equivalent de la Generalitat, que acredite la veracitat i la regularitat de la documentació justificativa. Així mateix, l'òrgan gestor aportarà una certificació expedida segons el model que s'adjunta com a annex I.  
  
En cas que l'import justificat siga inferior al cost màxim previst en la clàusula quarta, la Conselleria Turisme, Cultura i Esport reintegrarà a l'INAP l'import no executat en proporció al que ha aportat a este conveni (55,8%).  
  
Sexta. Col·laboració de tercers  
Per tal d'assegurar el millor resultat de les activitats proposades, es podrà sol·licitar la col·laboració tècnica i econòmica d'altres organismes, entitats, institucions i empreses, de caràcter públic o privat. Esta col·laboració no podrà representar un increment del gasto previst.  
  
  
Sèptima. Seguiment de l'execució del conveni  
La Comissió de Seguiment, constituïda a l'empara del conveni marc de cooperació de 18 de desembre de 1995, serà la responsable de fer el seguiment del present conveni i d'impulsar-lo.  
  
Octava. Naturalesa  
Este conveni de col·laboració es concerta a l'empara del que preceptua l'apartat c) de l'article 4.1 de la Llei 30/2007, de 30 d'octubre, de Contractes del Sector Públic, i té naturalesa administrativa; per a interpretar-lo i desplegar-lo, regix l'ordenament juridicoadministratiu, amb expressa submissió de les parts a la jurisdicció contenciosa administrativa.  
En tot cas, i de conformitat amb l'article 4.2 de la Llei 30/2007, de 30 d'octubre, de Contractes del Sector Públic, els dubtes i llacunes que en l'execució o la interpretació d'este conveni de col·laboració es puguen suscitar es resoldran aplicant els principis continguts en la llei esmentada.  
  
Novena. Duració  
El conveni tindrà efectes des del moment de ser firmat fins al 31 de desembre de 2011, excepte si hi ha una resolució prèvia per mutu acord o una denúncia d'una part per incompliment de l'altra, amb una antelació mínima de 15 dies. Com que l'objecte del conveni està inclòs dins del Pla Interadministratiu de Formació Contínua de l'administració General de l'Estat, corresponent a l'exercici 2011, li serà aplicable el que establix l'article 13 de l'Orde TAP/3351/2010, de 22 de desembre, per la qual s'establixen les bases reguladores de concessió de subvencions destinades a la financiació de plans de formació en el marc de l'acord de Formació per a l'Ocupació de les Administracions Públiques.  
  
Només a l'efecte de retre comptes i sense que això implique compromís pressupostari de l'exercici 2012, la vigència del conveni s'estendrà fins al 31 de gener de 2012.  
La possible resolució prèvia o la denúncia del conveni no afectarà la realització de les activitats formatives en curs, que continuaran fent-se fins a concloure-les en les condicions pactades.  
  
El director de l'Institut Nacional d'Administració Pública: Ángel Manuel Moreno Molina.  
La consellera de Turisme, Cultura i Esport de la Generalitat: Lola Johnson Sastre.  
  
  
Annex I  
  
Model de certificació a expedir  
  
Sr./Sra. ..., en la condició de ... (càrrec que exercix) certifica que, en el conveni de col·laboració per a la promoció del coneixement del valencià entre els funcionaris de l'administració General de l'Estat destinats a la Comunitat Valenciana durant l'exercici econòmic 2011 s'han fet gastos per un import total de ... (...), per impartir ... accions formatives que han comportat la participació de ... alumnes formats en un total de ... hores lectives, i que justifiquen l'aplicació dels fons rebuts.  
  
  
I perquè conste, i als efectes oportuns, s'expedix esta certificació a ..., ... d ... de 201....